मकर संक्रांति काहे मनावल जाला, काहें बा एकर अतना महत्व
हमनी के समाज में लगभग सभ लोग मकर संक्रांति के बारे में जानेला अवरू मानेला। मकर संक्रांति के कहीं-कहीं "खिचड़ी" भी कहल जाला। एह दिन गंगा स्नान के बहुत महत्व बा। लोग दूर-दूर से गंगा जी में डुबकी लगावेले खाती जुटेले। गंगा जी में डुबकी लगवला के बाद लोग दान-पुण्य करेले। तिल के लाई, तिलकुट, चिउरा-गुर, चावल, दाल अवरू एही निहन के कुछू अवरू चीज़ छु के दान कईल जाला। संक्रांत के दिन ही सूरज भगवान दक्षिण दिशा से उत्तर दिशा में होखेले। एकरा अलावे नवका साल के बियाह शादी भी एकरे बाद होखेला, काहें कि एही दिन खरमास उतर जाला अवरू शुभ दिन शुरू होखेला।
एकरा के मकर संक्रांति काहें कहल जाला?
मकर संक्रांति हर साल अलग-अलग सवारी प, तरह-तरह के कपड़ा पहिन, अवरू बहुत प्रकार के अस्त्र-शस्त्र लेले, खाये-पिए वाला बहुत तरह के चीज अपना संगे लेले आवेला। अईसे त संक्रांति साल के हर महिना खाती एगो, मतलब एक साल खाती 12गो होखेला, लेकिन एकरा में चारगो संक्रांति के महत्व ढेर बा।
ए चारो संक्रांति के नाम ह- मेंष, तुला, कर्क, अवरू मकर संक्रांति। सूरज के एक राशि से दूसरा राशि में गईला के संक्रांति कहल जाला। जब सूरज एगो राशि में से दोसरा राशि में प्रवेश करेला ओ समय के सौरमास कहल जाला।
मकर संक्रांति के शुभ काहें मानल जाला?
14 जनवरी से दिन शुभ मानल जाला काहें कि, ओह दिन से हमनी के धरती प बढ़िया दिन के शुरुआत होखेला। 14 जनवरी से पहिले सूरज दक्षिण दिशा में बढ़त रहेले अवरू ए दिन से उ उत्तर दिशा के ओर बढ़े शुरू करेले जेकरा से मौसम गर्म होखेला अवरू खेतीबाड़ी से लेके सेहत तक खाती अब पहिले के कहीं अधिक सूरज के रोशनी मिले लागेला।
दिन के लंबाई बढ़ जाला, सूरज ढेर देरी तक लउकेले, मौसम गर्म होखे से रोग ब्याध से मुक्ति मिलेला, फसल पाके लागेला अवरू चारो ओर खुशहाली के माहौल बने लागेला।
धार्मिक ग्रंथ में मकर संक्रांति
हिन्दू धर्म के सबसे बड़ ग्रंथ गीता में भगवान श्रीकृष्ण भी सूरज के अवस्था, उत्तरायण के महत्व के बारे में बतवले बानी। उ कहले बानी कि उत्तरायण के छव महीना के शुभ काल में, जब सूरज भगवान उत्तरायण होखेले ओह समय धरती प तेज (प्रकाश) रहेला, त प्रकाश में शरीर के परित्याग कईला से आदमी के पुनर जन्म ना होखेला, अईसन लोग ब्रह्म के प्राप्त हो जाले।
ठीक एकरा उल्टा सूरज के दक्षिणायण होखला प धरती अंधकारमय हो जाली अवरू ऐह अंधकार में देह के त्याग कइला प पुनःजन्म लेबे के पड़ेला।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva